Lee Min-Ho Bakal Ambil tindakan Pada Pengguna Media Sosial Yang Meninggalkan Komen Berniat Jahat
Agensi MYM Entertainment akan mengambil tindakan terhadap pengguna media sosial yang sengaja menyebarkan berita palsu dan meninggalkan komen berniat jahat terhadap aktor terkenal Korea Selatan, Lee Min-Ho. Sehubungan dengan itu, firma perundangan LIWU Law Group yang berpengkalan di Seoul, telah pun mengeluarkan satu kenyataan pada 12 Ogos bahawa mereka sedang memantau komen-komen sebegitu di media sosial.“Firma perundangan sedang memantau perkongsian-perkongsian tidak berasas terhadap aktor MYM Entertainment Lee Min-Ho yang mengandungi kecaman, gangguan seksual, laporan palsu dan spekulasi berniat jahat.    “Kami sedang mengumpul bahan bukti berkenaan daripada pihak yang telah membuat perkongsian secara dalam talian seperti DC Inside, kafe dan blog, menasihat atau meminta ia dipadam, mencipta data berkenaan pengguna media sosial yang meninggalkan komen-komen berniat jahat dan memfailkan laporan. “Kami juga sedang mengumpul bahan bukti dan menyenaraikan mereka yang meninggalkan komen-komen sebegitu berdasarkan maklumat yang diberi daripada alamat e-mel MYM Entertainment, jadi kami berharap dapat menerima lebih banyak maklumat,” ujar pihak LIWU yang dipetik dari KStar Live. Ini bukan kali pertama agensi Lee Min-Ho mengambil tindakan sedemikian. Pada Mei 2019, pelakon drama The King: Eternal Monarch itu turut berdepan isu yang sama. 